23.9.2022
MT
Il-Ġurnal Uffiċjali tal-Unjoni Ewropea
C 364/3
Uċuħ nazzjonali ġodda tal-muniti tal-euro fiċ-ċirkolazzjoni (2022/C 364/03)
Il-muniti tal-euro fiċ-ċirkolazzjoni għandhom l-istatus ta’ valuta legali fiż-żona tal-euro.
Il-Kummissjoni tippubblika d-disinji l-ġodda kollha tal-muniti tal-euro (1) bil-ħsieb li tinforma lill-partijiet kollha kkonċernati li jkollhom jużaw il-muniti f’xogħolhom kif ukoll biex tinforma lill-pubbliku b’mod ġenerali.
Fit-12 ta’ Lulju 2022, il-Kunsill tal-Unjoni Ewropea ddeċieda li r-Repubblika tal-Kroazja tissodisfa l-kundizzjonijiet meħtieġa għall-adozzjoni tal-euro fl-1 ta’ Jannar 2023 (2).
Għalhekk, mill-1 ta’ Jannar 2023, ir-Repubblika tal-Kroazja se toħroġ muniti tal-euro, soġġett għall-approvazzjoni mill-BĊE tal-volum tal-ħruġ (ara l-Artikolu 128(2) tat-Trattat dwar il-Funzjonament tal-Unjoni Ewropea).
1 Ċenteżmu tal-Euro
2 Ċenteżmi tal-Euro
5 Ċenteżmi tal-Euro
10 Ċenteżmi tal-Euro
20 Ċenteżmu tal-Euro
50 Ċenteżmu tal-Euro
1 Euro
2 Euro
Il-pajjiż emittenti: Ir-Repubblika tal-Kroazja Data tal-ħruġ: l-1 ta’ Jannar 2023 Deskrizzjoni tad-disinji Munita taċ-ċenteżmu, taż-2 ċenteżmi u tal-5 ċenteżmi: Skritt Glagolitiku bl-iskakkiera Kroata fl-isfond Il-parti ċentrali tal-munita turi l-ittri “HR” miktuba bl-iskritt Glagolitiku angolari fil-forma ta’ ligatura, b’HR ikun il-kodiċi uffiċjali ISO 3166-1 alpha-2 għall-Kroazja.
L-iskritt Glagolitiku huwa l-eqdem skritt Slav, u huwa, flimkien mal-iskritt Ċirilliku, wieħed miż-żewġ skritti Slavi.
Għalkemm immudellat fuq l-alfabett Grieg, l-alfabett Glagolitiku huwa skritt oriġinali, probabbilment maħluq minn Kostantinu l-Filosofu (San Ċirillu) bl-għan li jippromwovi l-Kristjaneżmu fost il-popli Slavi.
Il-Kroati bdew jużaw l-iskritt Glagolitiku fit-tieni nofs tas-seklu 9 u sa tmiem is-seklu 12 kienu l-uniċi nies li kienu jużaw u baqgħu jiżviluppaw l-iskritt.
Fl-1483, 28 sena biss wara l-Bibbja ta’ Gutenberg, fil-Kroazja ġie stampat “Misal po zakonu rimskoga dvora” (Missale Romanum Glagolitice) – l-ewwel ktieb stampat bil-lingwa Slava tal-Knisja Kroata l-Antika, miktub bl-iskritt Glagolitiku Kroat (angolari).
Dan kien l-ewwel inkunabulu fl-Ewropa li ma ġiex stampat bl-iskritt u l-lingwa Latini.
L-iskritt Glagolitiku ntuża fil-Kroazja sal-ewwel nofs tas-seklu 19, u sar element importanti talidentità Kroata.
Fuq il-lemin u taħt il-ligatura “HR” hemm l-iskakkiera Kroata, il-parti tal-istemma araldika tar-Repubblika tal-Kroazja.
Il-parti ċentrali ta’ fuq fiha s-sena tal-ħruġ u l-parti ċentrali ta’ isfel fiha l-iskrizzjoni tal-pajjiż emittenti.
Iċ-ċirku estern tal-munita juri t-12-il stilla tal-bandiera Ewropea.
(1) Ara ĠU C 373, 28.12.2001, p. 1, ĠU C 254, 20.10.2006, p. 6 u ĠU C 248, 23.10.2007, p. 8 għal referenza għall-muniti tal-euro l-oħrajn.
(2) Id-Deċiżjoni tal-Kunsill tat-12 ta’ Lulju 2022 dwar l-adozzjoni tal-euro mill-Kroazja fl-1 ta’ Jannar 2023 (ĠU L 187, 14.7.2022, p. 31).